REZOLUTË

PËR VLERËSIMIN E VEPRIMTARISË SË KOMISIONERIT PËR TË DREJTËN
E INFORMIMIT DHE MBROJTJEN E TË DHËNAVE PERSONALE
PËR VITIN 2024

Kuvendi i Shqipërisë,
 Duke vlerësuar rolin e veçantë të Komisionerit për të Drejtën e Informimit dhe Mbrojtjen e të Dhënave Personale në qasjen për forcimin e kulturës së garantimit të standardeve më të larta në ushtrimin në praktikë të të drejtës për informim dhe mbrojtjen e të dhënave personale;
 Duke vlerësuar rolin aktiv të këtij institucioni në procesin e integrimit në Bashkimin Evropian, specifikisht për kontributin në fushën e mbrojtjes së të dhënave personale;
 Duke vlerësuar veprimtarinë e institucionit në përmbylljen e procesit të përmirësimit të legjislacionit në fushën e të drejtës për informim;
 Duke vlerësuar bashkëpunimin e ngushtë dhe konstant me qytetarë apo grupe interesi, autoritete publike, subjekte juridike në sferën private, organizata të shoqërisë civile dhe medien; 
Shqyrtoi veprimtarinë e Komisionerit për të Drejtën e Informimit dhe Mbrojtjen e të Dhënave Personale për vitin 2024 dhe vlerëson:
 Marrjen e Presidencës së Konferencës Ndërkombëtare të Komisionerëve të Informimit (ICIC) duke rritur prestigjin e saj në nivel ndërkombëtar.
 Kontributin e dhënë nga institucioni në hartimin dhe miratimin e ligjit të ri nr. 124/2024, “Për mbrojtjen e të dhënave personale”, i cili është përafruar plotësisht me Rregulloren e Përgjithshme për Mbrojtjen e të Dhënave (GDPR).
 Zhvillimin e një sërë aktivitetesh të rëndësishme që lidhen me zbatimin e ligjit për të drejtën e informimit dhe forcimin e transparencës institucionale.
 Monitorimin e autoriteteve publike, me qëllim vlerësimin e mënyrës se si ato zbatojnë detyrimet ligjore për publikimin e informacionit. Në këtë kuadër, janë regjistruar një numër i konsiderueshëm kërkesash për informacion publik, të cilat janë ndjekur përmes sistemit elektronik të raportimit.
 Verifikimin e nivelit të transparencës proaktive në 251 institucione qendrore për të siguruar publikimin në kohë të informacionit të detyrueshëm.
 Trajtimin e ankesave nga qytetarë dhe organizata që kanë hasur vështirësi në marrjen e informacionit nga institucionet publike.
 Bashkëpunimin e ngushtë me institucionet për përgatitjen e listave të dokumenteve të hapura dhe për trajnimin e personave të kontaktit, në lidhje me standardet e të dhënave të hapura dhe ripërdorimin e informacionit publik.
 Hartimin e akteve nënligjore si udhëzimi “Për licencën standarde për ripërdorimin e informacionit të sektorit publik” dhe VKM-ja nr. 444/2024, që parashikon shtimin e kategorive tematike të informacionit të hapur.
 Gjithashtu, ofrimin e mbështetjes praktike për autoritetet publike në zbatimin e ligjit nr. 33/2022, si dhe hartimin e një manuali udhëzues për organet e sektorit publik dhe sipërmarrjet publike për të lehtësuar implementimin e këtij ligji në praktikë.
 Kryerjen e hetimeve administrative në kuadër të funksioneve mbikëqyrëse, me synim garantimin e respektimit të të drejtës për informim dhe rritjen e llogaridhënies publike.
Kuvendi i Shqipërisë kërkon që Zyra e Komisionerit për vitin 2025, në përmbushje të detyrave të ngarkuara me ligj, të angazhohet veçanërisht edhe në këto drejtime:
1. Të angazhohet në mbylljen e boshllëqeve ekzistuese nënligjore, në zbatim të ligjit nr. 124/2024, “Për mbrojtjen e të dhënave personale”, për të siguruar që legjislacioni i ri të shoqërohet me instrumente të qarta zbatimi.
2. Të kryejë një plan trajnimesh, në kuadër të informimit për Sistemin e Menaxhimit të Sigurisë së Informacionit (SMSI), duke marrë parasysh që shumë institucione vazhdojnë të hasin vështirësi për të implementuar plotësisht SMSI-në.
3. Të përforcohet bashkëpunimi me institucionet arsimore, shëndetësore, bankare dhe teknologjike për të standardizuar praktikat dhe për të rritur nivelin e ndërgjegjësimit në menaxhimin e të dhënave.
4. Të organizohen fushata edukative të specializuara për grupet më të prekshme dhe për administratën publike, duke synuar parandalimin sistemik të shkeljeve, promovimin dhe respektimin e privatësisë në çdo fazë të procesit administrativ.

